b'\n_START_ARTICLE_\nAnton Zois\n_START_SECTION_\n\xc5\xbdivljenje in delo\n_START_PARAGRAPH_\nAnton Zois je bil sin barona Karla in Serafine, rojene grofice Aichelburg. Leta 1836 je po smrti o\xc4\x8deta Karla podedoval fidejkomis Brdo. Odlikovan je bil z redom viteza \xc5\xbeelezne krone III. razreda._NEWLINE_Od leta 1861 do 1869 je bil poslanec v kranjskem de\xc5\xbeelnem zboru. Najprej kot predstavnik veleposestnikov, po letu 1867 pa kot poslanec v kme\xc4\x8dki kuriji. Zaradi bolezni je leta 1869 odstopil. Po ustanovitvi ob\xc4\x8din na Kranjskem je bil leta 1851 izvoljen za prvega \xc5\xbeupana ob\xc4\x8dine Predoslje. \xc5\xbdupan je bil do leta 1862. V tem \xc4\x8dasu je dal sezidati novo \xc5\xa1olo._NEWLINE_Znan je bil kot velik humanist in filantrop. V doma\xc4\x8dem kraju je podpiral \xc5\xa1olarje, \xc5\xa1iril knjige Mohorjeve dru\xc5\xbebe (revnim jih je sam pla\xc4\x8deval), bil je sploh velik podpornik reve\xc5\xbeev in predoseljske cerkve. Podpiral je tudi narodna dru\xc5\xa1tva v Ljubljani. Narodni \xc4\x8ditalnici je ob ustanovitvi podaril 5.000 goldinarjev. Na ustanovni seji Slovenske matice leta 1864 je bil soglasno izvoljen za prvega predsednika. Tej \xc4\x8dasti se je kmalu odpovedal, ostal pa je do zadnjega njen odbornik in se je redno udele\xc5\xbeeval sej. Od 1837 je bil \xc4\x8dlan Kmetijske dru\xc5\xbebe, kmete je u\xc4\x8dil umnega kmetovanja, npr. pridelovanja koruze._NEWLINE_V oporoki je zapustil velik znesek Narodni \xc4\x8ditalnici v Ljubljani ter reve\xc5\xbeem predoseljske in \xc5\xa1entjakobske \xc5\xbeupnije v Ljubljani, od koder je bila doma njegova soproga Katarina Schwarzenberg. Nagrobni napis mu je sestavil Janez Bleiweis.'